"ประภัสร์"กดดันผ่านกม.กู้เงิน
“ประภัสร์” จี้สภาผ่านกฎหมายกู้ 2 ล้านล้าน อย่าเล่นเกมการเมืองจนประเทศล้าหลัง
10 มี.ค. 2556

“ประภัสร์” จี้สภาผ่านกฎหมายกู้ 2 ล้านล้าน อย่าเล่นเกมการเมืองจนประเทศล้าหลัง
นายประภัสร์ จงสงวน ผู้ว่าการการรถไฟแห่งประเทศไทย กล่าวในงานสัมมนาการพัฒนาโครงสร้างพื้นฐาน 2 ล้านล้านบาท ประเทศชาติและประชาชน (ภาคเหนือ) ได้อะไร? ขอให้รัฐสภาพิจารณาอนุมัติร่าง พ.ร.บ.ให้อำนาจกระทรวงการคลังกู้เงิน เพื่อลงทุนโครงสร้างพื้นฐานด้านการคมนาคมขนส่งของประเทศ โดยอย่าเล่นเกมการเมืองจนทำให้ประเทศล้าหลัง ให้มองถึงผลประโยชน์ของชาติเป็นหลัก เพราะแผนการลงทุนโครงสร้างพื้นฐาน 2 ล้านล้านบาท จะช่วยกระจายความเจริญออกสู่จังหวัดอื่นๆ ลดการกระจุกตัวใน กทม.
นายชัชชาติ สิทธิพันธุ์ รมว.คมนาคม กล่าวว่า ธนาคารโลกมีการลำดับด้านโลจิสติกส์ของไทยเป็นสาขา พบว่า ถนนอยู่อันดับ 36 รางอันดับ 57 ท่าเรือ อันดับ 43 ท่าอากาศยาน อันดับ 28 ยังด้อยกว่าสิงคโปร์ มาเลเซีย แต่อย่ามองว่าเป็นจุดอ่อน ให้มองว่าเป็นโอกาส เราได้พลิกประเทศ ซึ่งบางส่วนจะไม่ได้อยู่ในการใช้เงินกู้ 2 ล้านล้านบาท
ทั้งนี้ ในอนาคตรัฐบาลมีแผนทำถนนสี่เลนทั่วประเทศ โดยก่อสร้างเพิ่มอีก 1,000 กม. บูรณะซ่อมแซมทางหลวงเก่าสี่เลนที่สภาพไม่ดี ทำมอเตอร์เวย์ใหม่อีก 3 เส้น ทำสถานีขนส่งสินค้าอีก 15 แห่ง ทำเส้นทางท่องเที่ยวรอยัลโค้ตริมชายฝั่งด้านอ่าวไทย ทำเกตเวย์แก้ปัญหาใน กทม.
นอกจากนี้ จะมีการทำรถไฟรางคู่เพิ่มขึ้นอีก 3,000 กว่ากม. ทำท่าเรือเพิ่มอีกอย่างน้อย 3-4 แห่ง คือ จ.ชุมพร สงขลา และสตูล ท่าเรือในแม่น้ำป่าสัก ท่าเรือแหลมฉบังเฟส 3 แต่เป็นการลงทุนของรัฐวิสาหกิจเอง 
นายจุฬา สุขมานพ ผู้อำนวยการสำนักงานนโยบายและแผนการขนส่งและจราจร (สนข.) กล่าวว่า หลังจากรับฟังความเห็นร่าง พ.ร.บ.กู้เงิน 2 ล้านล้านบาท จากภาคประชาชนแล้ว จะนำผลสรุปเสนอคณะรัฐมนตรี (ครม.) ในวันที่ 19 มี.ค.นี้ จากนั้นจะเสนอสภาผู้แทนราษฎรพิจารณา คาดว่าจะออกเป็นกฎหมายได้ในเดือน มิ.ย.นี้ หลังจากนั้นจะเป็นอำนาจของกระทรวงการคลังในการกู้เงินเพื่อนำมาดำเนินโครงการต่างๆ ต่อไป โดยโครงการส่วนใหญ่มีความพร้อมที่จะดำเนินโครงการได้ในทันที ซึ่งคาดว่าจะใช้เม็ดเงินลงทุนมากในปี 2557-2559
ทั้งนี้ วงเงินกู้ 2 ล้านล้านบาท ประมาณ 82% จะนำมาพัฒนาระบบขนส่งทางราง เพื่อให้คนหันมาใช้รถไฟแทน ทั้งรถไฟความเร็วสูงและรถไฟรางคู่ เนื่องจากที่ผ่านมาประเทศไทยลงทุนทางถนนมากเกินไปจนมีการใช้รถมากขึ้น โดยรถไฟรางคู่จะสร้างในจังหวัดสำคัญครอบคลุมทั้งภาคเหนือ ใต้ และตะวันออกเฉียงเหนือ